Meningitis

Meningitis adolah paradangan akut atau kronik pado lapisan selaput nan malinduangi utak jo sumsum tulang balakang, nan sacaro utuah banamo meningen. Gejala nan paliang umum adolah damam, sakik kapalo, jo kaku kuduak. Gejala lain nan dapek turuik sato di antaronyo panurunan kasadaran, mual, muntah, ilang kamampuan mancaliak cahayo (fotofobia) sarato suaro bisiang. Anak-anak ketek acok muncua jo gejala nan indak spefisik cando iritabilitas (rewel), mangantuak, atau payah makan. Kadang muncua juo ruam nan indak mamucek.

Paradangan iko dapek disababkan dek adonyo infeksi dari virus, bakteri, atau mikroorganisme lain. Panyabab-panyabab nan bukan infeksi di antaronyo kaganasan (kanker), pardarahan subarachnoid, panyakik paradangan kronis (sarkoidosis), sarato ubek-ubek tatantu. Meningitis dapek mangancam jiwa dek dakeknyo paradangan jo utak sarato sumsum tulang balakang; dek sabab itu, kondisi iko tamasuak dalam kadaruratan medis. Pungsi lumbal, pamaresoan jo mamasuakkan jarum ka kanal spinal (tulang balakang) untuak mangumpuakan cairan serebrospinal (CSS), dapek mandiagnosis meningitis.

Babarapo jinih meningitis dapek ditagah dek imunisasi jo vaksin meningokokus, gondok, pneumokokus, jo Hib. Maagiah antibiotik untuak urang nan tapapar jo jinih meningitis tatantu ka sangek baguno. Tatalaksana utamo untuak maubek meningitis akut tadiri ateh antibotil jo kadang ubek antivirus. Kortikosteroid juo dapek dijadikan ubek panagah komplikasi dari paradangan nan balabiahan. Meningitis dapek manjadi sangek serius-jangko lamo cando pakak, epilepsi, hidrosefalus, defisit kognitif, utamonyo nan indak lansuang diubek capek.

Pado 2019, prevalensi meningitis mancapai 7,7 juta urang di saluruah dunia. Hal iko manyababkan 236.000 maninggga, manurun pado 1990 nan mancapai 433.000. Barubek nan batua dapek mengurangi risiko kamatian dek bakteri meningitis kurang dari 15%. Wabah meningitis bakterialis tajadi antaro Desember jo Juni tiok tahunnyo di area sub-Sahara Afrika nan tanamo juo jo sabuak meningitis. Wabah nan labiah ketek dapek juo tajadi di area lain di dunia. Kato meningitis barasa dari bahaso Yunani μῆνιγξ meninx, "membran/selaput", jo imbuahan akhiran  -itis, "inflamasi". 

 Rujuakan 

Kategori:Panyakik mamindah